ועדת העבודה, הרווחה והבריאות, כנסת 15, פרוטוקול מספר 67, 2000-01-24 11:40

דוד טל: בוקר טוב.

דוד טל: אני מתכבד לפתוח את ישיבת ועדת העבודה, הרווחה והבריאות של הכנסת.

דוד טל: על סדר היום תקנות הביטוח הלאומי (דמי מחיה, עזרה בלימודים וסידורים לילד נכה) (תיקון), התש"ס- 2000.

דוד טל: מר יחזקאל בקל, בבקשה.

יחזקאל בקל: אני רוצה להסביר.

יחזקאל בקל: בעצם, מה שקרה הוא שכשבדקנו את הנוסח שעשינו בוועדה, גילינו שהוא לא עונה על חלק מן הכוונות שהיו לנו.

יחזקאל בקל: אנחנו באים כאן לתקן.

יחזקאל בקל: יש קבוצה אחת שלא היתה נכנסת אם היינו משאירים את הנוסח הקודם, ולא זו היתה הכוונה - אלה ילדים נכים שזכאים גם לניידות, כחסרי רכב, אמרנו: בתנאים שיש להם 80% מוגבלות בניידות או שהם רתוקים לכסא גלגלים.

יחזקאל בקל: במקרה כזה רצינו לשלם להם בנוסף לקיצבת ילד נכה גם קיצבת ניידות בגובה של 700 שקל – אם אתם זוכרים את האמא של הילדה, שבכתה.

יחזקאל בקל: אנחנו מתקנים את הניסוח כך שזה יאפשר את העניין הזה.

יחזקאל בקל: היתה תקלה וזה לא עבר בצורה כזאת.

יחזקאל בקל: דבר נוסף שאנחנו רוצים לתקן בניסוח – כתבנו:

יחזקאל בקל: אם יש למשפחה שני ילדים נכים או יותר, אנחנו רוצים לכתוב לא רק שני ילדים נכים, אלא ילד נכה אחד וילד מוגבל בניידות אחד.

יחזקאל בקל: יכול לקרות מצב שבו ילד אחד מוגבל, ואז לא היו זכאים, כך שרצינו לתקן גם את העניין הזה.

משה בוטון: אם כי המוגבל הזה, הוא גם כן...

יחזקאל בקל: הוא לא תמיד זכאי.

דוד טל: גם בביטוח הלאומי הוא לא בקטגוריה של נכה תמיד.

יחזקאל בקל: רצינו גם אותם להכניס.

דוד טל: קודם כל, אני שמח על כך – אריה ודאי יברך על זה, נציג האוצר מסכים לזה.

אריה צודקביץ': זה מובן מאליו.

אריה צודקביץ': לא הבנתי את העניין הזה.

דוד טל: זו היתה טעות והם תיקנו את הטעות.

דוד טל: אנחנו אכן מאשרים את תקנות הביטוח הלאומי, כפי שהובאו כאן לידיעתנו לטובת הנכים.

אריה צודקביץ': אגב, זה מופיע כ- 50% מקיצבת ניידות של 1800 סמ"ק?

יחזקאל בקל: כן.

דוד טל: אני מאד מודה לאנשי הביטוח הלאומי.

דוד טל: תודה רבה, הישיבה נעולה.